Brannsikkerhet ved arrangementer

Konsekvensen av en brann kan bli svært alvorlig når mange mennesker er samlet på et avgrenset område. Det er viktig at utstyr og bygninger er kontrollert og vedlikeholdt for å unngå brann. Arrangøren må derfor innøve gode rutiner på forhånd for å forebygge og redusere skade ved brann. Det må være tilstrekkelige og lett tilgjengelige rømningsveier og slokkeutstyr i tilfelle evakueringsbehov.

Brannvesenet skal ha melding fra arrangør, hvis arrangementet skal skje i et bygg, eller på et område, som vanligvis ikke brukes til dette, eller om rammene for arrangementet går ut over hva bygningene/området er beregnet til.

Hvordan sikkerhet er ivaretatt skal dokumenteres i meldingen ved å opplyse om følgende:

* Tidspunkt, tema, størrelse, sted mv
* Risikoanalyse for arrangementet
* Hva som kan gå galt
* Hvordan arrangøren vil forhindre at dette skjer
* Hvilke sikkerhetstiltak som kan redusere konsekvensene hvis noe galt skjer
* Beskrivelse av brannsikringstiltak
* Alarm/lydanlegg/lysanlegg
* Slokkeutstyr
* Rømningsveier: kapasitet, avstand, merking, beliggenhet, antall adkomstveier, bredde, rømningsskilt/belysning og rømningsveiens kapasitet og utforming i forhold til beregnet antall publikum og tilgjengelig rømningstid.
* Hvis det gjøres endringer i forhold til lokalets godkjenning må publikumsantallet beregnes og dokumenteres av en kvalifisert brannrådgiver
* Prosedyre for evakuering
* Oversikt over sikkerhetspersonell
* Antall, rutiner og ansvar
* Gjennomført opplæring og øvelser
* Tilrettelegging for redningspersonellets adkomst til og i arrangementsområdet

Brannvesenet kan kreve de opplysninger som er nødvendige for å vurdere faren for brann. Brannvesenet/kommunen kan også fastsette krav til ansvarshavende arrangør.